РЕШЕНИЕ ЗА ИЗПЪЛНЕНИЕ НА КОМИСИЯТА
от 11 декември 2013 година
за изменение на Решение 2006/771/ЕО относно хармонизиране на радиочестотния спектър за използване от устройства с малък обсег на действие и за отмяна на Решение 2005/928/ЕО
(нотифицирано под номер C(2013) 8776)
(текст от значение за ЕИП)
(2013/752/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 3 от него,
като има предвид, че:
(1)
Решение 2006/771/ЕО на Комисията (2) хармонизира техническите условия за ползване на радиочестотния спектър от множество разнообразни устройства с малък обсег на действие, включително за приложения като алармени системи, локално съобщително оборудване, устройства за отваряне на врати, медицински импланти и интелигентни транспортни системи. Устройствата с малък обсег на действие са основно продукти за масовия пазар и/или преносими продукти, които лесно могат да бъдат пренасяни и използвани трансгранично; поради това различията в условията за достъп до радиочестотния спектър пречат на тяхното свободно движение, увеличават разходите за тяхното производство и създават риск от вредни радиосмущения с други радиоприложения и радиоуслуги.
(2)
Решение № 243/2012/ЕС на Европейския парламент и на Съвета от 14 март 2012 г. за създаване на многогодишна програма за политиката в областта на радиочестотния спектър (3) (ППОРС) изисква държавите членки в сътрудничество с Комисията и при необходимост да насърчават колективното използване на радиочестотния спектър, както и споделеното му използване с цел повишаване на ефективността и гъвкавостта.
(3)
Поради растящото значение на устройствата с малък обсег на действие за икономиката и бързите промени в технологиите и обществените нужди могат да се появят нови приложения на тези устройства. Това налага редовно актуализиране на условията за хармонизиране на радиочестотния спектър.
(4)
На 5 юли 2006 г. съгласно член 4, параграф 2 от Решение 676/2002/ЕО Комисията предостави постоянен мандат на Европейската конференция по пощи и далекосъобщения (CEPT) да актуализира приложението към Решение 2006/771/ЕО в отговор на технологичното и пазарното развитие в областта на устройствата с малък обсег на действие.
(5)
С решения 2008/432/ЕО (4), 2009/381/ЕО (5), 2010/368/ЕС (6) на Комисията и Решение за изпълнение 2011/829/ЕС на Комисията (7) вече бяха изменени хармонизираните технически условия за устройства с малък обсег на действие, съдържащи се в Решение 2006/771/ЕО, като бе заменяно приложението към него.
(6)
В своя доклад от март 2013 г. (8), представен в отговор на горепосочения мандат, CEPT съобщи на Комисията резултатите от исканата проверка на категориите „Вид устройство с малък обсег на действие“ и „Други ограничения за използването“ в приложението към Решение 2006/771/ЕО и посъветва Комисията да измени известен брой технически аспекти в същото приложение.
(7)
Резултатите от мандата показват, че устройствата с малък обсег на действие, работещи при неизключителен и споделен достъп, се нуждаят, от една страна, от правна сигурност по отношение на възможността за споделено използване на радиочестотния спектър, която може да бъде постигната чрез предсказуеми технически условия за споделено ползване на хармонизираните честотни ленти, които да осигурят тяхното надеждно и ефикасно използване. Тези устройства с малък обсег на действие, от друга страна, се нуждаят и от достатъчна гъвкавост, за да се позволи широк спектър от приложения с цел оптимизиране на ползите от безжичните нововъведения в Съюза. Следователно е необходимо да се хармонизират определени технически условия за ползване, за да се предотвратят вредните смущения и да се гарантира възможно най-голяма гъвкавост, като в същото време се насърчава надеждното и ефикасно използване на честотните ленти от устройства с малък обсег на действие.
(8)
Премахването на понятието „вид“ на устройствата с малък обсег на действие и хармонизацията на категориите устройства с малък обсег на действие позволява постигането на тази цел. Два вида категории биха създали предвидими условия за споделяне за цяла група от устройства с малък обсег на действие. Устройствата с малък обсег на действие в тези категории са групирани въз основа на подобни технически механизми за достъп до радиочестотния спектър или въз основа на общи сценарии за използване, които определят очакваната гъстота на разгръщане.
(9)
Обхватът на категориите, както е определен в техническото приложение, осигурява на потребителите предвидимост по отношение на други устройства с малък обсег на действие, на които е позволено да използват същата честотна лента при неизключителен и споделен достъп. Съгласно Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (9) (Директива РО&ДКО) в рамките на тези категории производителите следва да гарантират, че устройствата с малък обсег на действие ефективно избягват вредните радиосмущения към други устройства с малък обсег на действие.
(10)
В определени честотни ленти, обхванати от настоящото решение, комбинацията от категория хармонизирани устройства с малък обсег на действие и техническите условия за ползване (честотна лента, максимална излъчена мощност/максимална напрегнатост на полето/максимална плътност на мощността, допълнителни параметри и други ограничения за използването) създава хармонизирана среда за споделяне по начин, който позволява устройствата с малък обсег на действие да използват съвместно радиочестотния спектър при неизключителен достъп, независимо от целта на това използване.
(11)
С цел да се гарантира правната сигурност и предсказуемостта на такива хармонизирани среди за споделяне, използването на хармонизирани честотни ленти от устройствата с малък обсег на действие, които не са част от хармонизирана категория, или при по-малко ограничителни технически параметри, ще бъде разрешено доколкото съответната среда за споделяне не е застрашена.
(12)
На 6 юли 2011 г. Комисията предостави по-нататъшен мандат на CEPT съгласно член 4, параграф 2 от Решение 676/2002/ЕО да предприеме необходимите технически проучвания в подкрепа на евентуалното преразглеждане на Решение 2005/928/ЕО на Комисията от 20 декември 2005 г. относно хармонизирането на честотната лента 169,4-169,8125 MHz в Общността (10), за да се гарантира ефикасното използване на хармонизирания честотен обхват в съответствие с член 5 от същото решение.
(13)
В своя доклад от юни 2012 г. (11), представен в отговор на горепосочения втори мандат, CEPT посъветва Комисията да включи съществуващите и допълнителните мерки за хармонизиране за устройствата с ниска мощност/малък обсег на действие в радиочестотната лента 169 MHz в предстоящото изменение на приложението към Решение 2006/771/ЕО, за да се осигури по-добра публичност и прозрачност на хармонизирания радиочестотен обхват (169,4-169,8125 MHz).
(14)
Въз основа на резултатите от работата на CEPT е възможно да се рационализират регулаторните условия за устройствата с малък обсег на действие. Хармонизирането на условията за достъп до радиочестотния спектър би допринесло за постигане на целта, поставена от ППОРС, за насърчаване на колективното използване на радиочестотния спектър на вътрешния пазар за категориите устройства с малък обсег на действие.
(15)
Поради това приложението към Решение 2006/771/ЕО следва да бъде съответно изменено, а Решение 2005/928/ЕО следва да бъде отменено.
(16)
Оборудването, функциониращо в съответствие с условията, определени в настоящото решение, следва да бъде съобразено и с Директива РО&ДКО, за да използва спектъра ефективно, така че да се избегнат вредни радиосмущения, свидетелство за което ще е или съответствието с хармонизираните стандарти или прилагането на алтернативни процедури за оценяване на съответствието.
(17)
Мерките, предвидени в настоящото решение, са в съответствие със становището на Комитета по радиочестотния спектър,
ПРИЕ НАСТОЯЩОТО РЕШЕНИЕ:
Член 1
В член 2 от Решение 2006/771/ЕО се добавя следната точка:
„3.
„категория на устройствата с малък обсег на действие“ означава група от устройства с малък обсег на действие, които използват радиочестотния спектър със сходни технически механизми за достъп до спектъра или въз основа на общи сценарии за използване“
Член 2
Член 3 от Решение 2006/771/ЕО се заменя със следното:
„Член 3
1. Държавите членки определят и предоставят на неизключителна основа и без радиосмущения или защита радиочестотни ленти за категориите устройства с малък обсег на действие при специфичните условия и в рамките на сроковете за изпълнение, посочени в приложението към настоящото решение.
2. Независимо от параграф 1 държавите членки могат да поискат да се възползват от разпоредбите на член 4, параграф 5 от Решението за радиочестотния спектър.
3. Настоящото решение не засяга правото на държавите членки да разрешават ползването на радиочестотните ленти при по-свободни условия или от устройства с малък обсег на действие, които не са част от хармонизираната категория, при условие че това не премахва или не намалява възможността за устройствата с малък обсег на действие от такава категория да разчитат на подходящия набор от хармонизирани технически и експлоатационни условия, определени в приложението към настоящото решение, които позволяват споделеното използване на определена част от спектъра при неизключителен достъп и за различни цели от страна на устройства с малък обсег на действие от същата категория.“
Член 3
Приложението към Решение 2006/771/ЕО се заменя с текста на приложението към настоящото решение.
Член 4
Решение 2005/928/ЕО се отменя.
Член 5
Държавите членки докладват на Комисията относно изпълнението на настоящото решение не по-късно от 1 септември 2014 г.
Член 6
Адресати на настоящото решение са държавите членки.
Съставено в Брюксел на 11 декември 2013 година.